Walla Walla (Washington)

Walla Walla az Amerikai Egyesült Államok északnyugati részén, Washington állam Walla Walla megyéjében elhelyezkedő város, a megye székhelye. A 2010. évi népszámlálási adatok alapján 31 731 lakosa van. Walla Wallában a St. Mary Medical Center mellett a veteránokat ellátó Jonathan M. Wainwright Veteran’s Affairs Medical Center nyújt kórházi ellátást. A településen található a Walla Walla-i regionális repülőtér. A város tömegközlekedését a Valley Transit biztosítja. A város baseballcsapata a West Coast League-ben játszó Walla Walla Sweets. Története 1818-ban a North West Company megalapította a Fort Nez Percés kereskedőhelyet. Ma a Walla Walla indiánokat a Nez Perce törzs részének tekintik. Fort Nez Perce neve később Fort Walla Wallára változott. Marcus Whitman és Narcissa Whitman hittérítők 1836. szeptember 1-jén érkeztek a térségbe. Az 1847-es járvány során a házaspárt megölték, mivel a cayuse törzs tagjai úgy hitték, hogy megmérgezték az őslakosokat. A Whitman Főiskola a házaspár nevét viseli. 1846. július 24-én IX. Piusz pápa létrehozta a Walla Walla-i egyházmegyét, melynek első püspöke Augustin-Magloire Blanchet lett. Mivel a Whitman-házaspár meggyilkolása után a püspök az Oregon állambeli St. Paulba menekült, a Walla Walla-i egyházmegye a Vancouverben létrehozott püspökségbe olvadt. A Walla Walla-i püspöki címet ma más egyházmegyék vezetői birtokolják. A később a Hudson’s Bay Company tulajdonába került Fort Nez Percés a nyugatról érkezők fontos megállóhelyévé vált. Az 1856-ban a hadsereg által létesített Fort Walla Walla ma az első telepesek életét bemutató múzeumként működik. A John Mullan által létrehozott Mullan Road fontos kelet–nyugati út volt. Walla Walla 1862. január 11-én kapott városi rangot. Az idahói aranyláz során Walla Walla Washington Territórium legnagyobb városa, egyben az egyik lehetséges főváros lett. Washington állam legrégebbi bankját (Baker Boyer Bank) 1869-ben alapították meg Walla Wallában. 1936-ban a térségben 6,1-es erősségű földrengést észleltek; az utórengéseket több hónapon át érezni lehetett. 2001-ben a város a főutca átalakításáért díjat nyert. 2011 júliusában a USA Today Walla Wallát a legbarátságosabb amerikai kisvárossá választotta. A település 2011-ben elnyerte Rand McNally „Best of the Road” díját is, 2012-ben és 2013-ban pedig a Best of the Road étkezési lehetőségek kategóriájának második helyezettje lett."Walla Walla, Washington" (angol nyelven). Best of the Road. 2013. július 8. dátummal az eredeti címről archiválva. Hozzáférés: 2020. június 17. Elnevezése Az idelátogatóknak gyakran azt mondják, hogy „a város olyan remek, hogy nevét kétszer is megkapta”. A helyiek a helységet írásban gyakran „W2” alakban említik. A Walla Walla indián kifejezés jelentése „a sok víz helye”. A település korábban Edward Steptoe ezredes tiszteletére a Steptoeville nevet viselte, amelyet 1855-ben Waiilatpura, 1859-ben pedig Walla Wallára módosítottak. Éghajlat A város éghajlata mediterrán (a Köppen-skála szerint Csa). Népesség A 2010-es népszámláláskor a városnak 31 731 lakója, 11 537 háztartása és 6834 családja volt. A népsűrűség 885,1 fő/km2. A lakóegységek száma 12 514, sűrűségük 349,1 db/km2. A lakosok 81,6%-a fehér, 2,7%-a afroamerikai, 1,3%-a indián, 1,4%-a ázsiai, 0,3%-a a Csendes-óceáni szigetekről származik, 9,1%-a egyéb, 3,6%-a pedig kettő vagy több etnikumú. A spanyol vagy latino származásúak aránya 22% ( ) A háztartások 30,4%-ában élt 18 évnél fiatalabb. 42,6% házas, 12% egyedülálló nő, 4,7% egyedülálló férfi, 40,8% pedig nem család. 33,4% egyedül élt; 14,2%-uk 65 éves vagy idősebb. Egy háztartásban átlagosan 2,43 személy élt; a családok átlagmérete 3,1 fő. A medián életkor 34,4 év volt. A város lakóinak 22%-a 18 évesnél fiatalabb, 14,5% 18 és 24 év közötti, 26,2%-uk 25 és 44 év közötti, 23,1%-uk 45 és 64 év közötti, 14%-uk pedig 65 éves vagy idősebb. A lakosok 51,9%-a férfi, 48,1%-a pedig nő. Gazdaság Mezőgazdaság A régióban termesztett Walla Walla-i édes hagyma 2007-ben Washington állam hivatalos zöldsége lett. A városban két, május és október között nyitva tartó termelői piac is található; az egyiket a Downtown Walla Walla Foundation, míg a másikat a WW Valley Farmer’s Market üzemelteti. Szőlőtermesztés Walla Walla pincészeteit több szaklap (például Wine Spectator, The Wine Advocate és Wine and Spirits) is elismerte; az első borászatok az 1970-es és 1980-as években megnyíló L’Ecole 41, Woodward Canyon és Leonetti Cellar. A régióban ma több mint száz pincészet üzemel. A Walla Walla-i Közösségi Főiskola szőlész-borász képzést is kínál, emellett saját borászata van. A szőlőre nagy veszélyt jelentenek a kemény telek: 2004-ben a régió ültetvényeinek háromnegyede elfagyott. A 2010 novemberi fagy következtében a cabernet sauvignon mennyisége 28%-kal, a kékszőlőé pedig 20%-kal esett vissza; a teljes termésmennyiség ekkor 11%-kal csökkent. Büntetés-végrehajtás A Washingtoni Állami Börtön 1886-ban nyílt meg. 2018. október 11-én Washington államban eltörölték a halálbüntetést; a Walla Walla-i börtönben az utolsó kivégzés 2010. szeptember 10-én történt. New Hampshire mellett Washington volt az egyedüli állam, amely lehetővé tette az akasztás általi halált (az utolsó akasztás 1994 májusában volt; 1996 óta a kivégzésekhez alapértelmezésben méreginjekciót használtak). Washington volt az utolsó, használatban lévő akasztófával rendelkező állam. Oktatás A város közoktatási intézményeinek fenntartója a Walla Walla Public Schools. Az alapfokú oktatásban korábban elérhető volt az egyéni tanrendet lehetővé tevő Homelink program. A település egyházi fenntartású iskolái mellett itt található a Walla Walla-i Közösségi Főiskola és a Whitman Főiskola székhelye is. Nevezetes személyek Testvérváros Tamba–Sasajama, Japán Jegyzetek Irodalom Elma MacGibbon: Leaves of knowledge. (angolul) Spokane (Washington): Shaw & Borden Co. 1904. Hozzáférés: 2020. június 15. Robert A. Bennett: Walla Walla: Portrait of a Western Town, 1804–1899. (angolul) Walla Walla: Frontier Press Books. 1980. Frank T. Gilbert: Historic sketches of Walla Walla, Whitman, Columbia and Garfield counties, Washington Territory, and Umatilla County. (angolul) Portland (Oregon): A.G. Walling Printing. 1882. Hozzáférés: 2020. június 15. Fordítás Ez a szócikk részben vagy egészben a Walla Walla, Washington című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Jegyzetek További információk Hivatalos honlap (angolul) Kereskedelmi kamara (angolul)